BIG บวก 4.59% รับผลบวกมาตรการช้อปช่วยชาติ-คาดรายได้ Q4 โตแกร่งรับไฮซีซั่น
BIG บวกเกือบ 5% รับผลบวกมาตรการช้อปช่วยชาติ – รายได้ Q4/59 โตแกร่งรับไฮซีซั่น ล่าสุด ณ เวลา 11.17 น. ราคาอยู่ที่ 5.70 บาท บวก 0.25 บาท หรือ 4.59% สูงสุดที่ 5.75 บาท ต่ำสุดที่ 5.45 บาท มูลค่าซื้อขายที่ 115.89 ล้านบาท โบรกฯ แนะ “ซื้อ” ชูเป้า 5.80 บาท
19 ธ.ค. 2559

ผู้สื่อข่าวรายงานว่า ราคาหุ้นบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 11.17 น. ราคาอยู่ที่ 5.70 บาท บวก 0.25 บาท หรือ 4.59% สูงสุดที่ 5.75 บาท ต่ำสุดที่ 5.45 บาท มูลค่าซื้อขายที่ 115.89 ล้านบาท 

 
ด้าน บล.กรุงศรี ระบุในบทวิเคราะห์ฯแนะ”ซื้อ” BIG ให้ราคาเป้าหมาย 5.8 บาท รับผลบวกมาตรการช็อปปิ้งช่วยชาติ         
ขณะที่บล.ดีบีเอสฯ ระบุในบทวิเคราะห์ คาดกำไร ไตรมาส4/59 จะกลับมาฟื้นตัวถึง 127% เทียบไตรมาสก่อนหน้า จากอุปสงค์ในกล้องถ่ายรูปที่เพิ่มสูงขึ้น ชดเชยไตรมาส 3/59 ที่หายไปชั่วคราวซึ่งเกิดเหตุแผ่นดินไหวที่ญี่ปุ่น SONY ซึ่งผลิตเลนส์ไว้ใช้เองและส่งให้ผู้ผลิตกล้องรายอื่น จึงหยุดชะงัก ส่งผลให้สินค้าในตลาดฯมีน้อยลง รวมทั้งโปรแกรมการออกกล้องรุ่นใหม่ๆ ที่ผู้ซื้อรอคอย ก็ช้าออกไป แต่เมื่อมาถึงไตรมาส4/59 ปัญหาเหล่านี้ได้จบลง กล้องรุ่นใหม่ที่มี function ดีขึ้น ยังผลให้ราคาเฉลี่ยปรับขึ้น 20-25% อีกทั้งไตรมาส 4 เป็นฤดูกาลที่กล้องถ่ายรูปขายดีจึงคาดว่ายอดขายไตรมาส4/59 จะเพิ่มขึ้นได้อย่างมีนัยสำคัญ
แผนการขยายธุรกิจไปสู่ธุรกิจอื่นๆ เพื่อกระจายความเสี่ยงทางธุรกิจก็เป็นไปตามแผน ได้แก่ธุรกิจโทรศัพท์เคลื่อนที่และธุรกิจการพิมพ์ สำหรับธุรกิจโทรศัพท์เคลื่อนที่มีแผนที่จะเปิดร้านอีก 2 แห่งในเดือน ธ.ค.59 จากปัจจุบันมีร้านอยู่ 25 แห่ง คาดว่าธุรกิจนี้จะเริ่มเป็นกำไรในปี 60 อีกทั้งกำลังติดต่อกับ Apple ขอเป็นตัวแทนขายปลีก อย่างเป็นทางการคาดว่าจะมีรายละเอียดเพิ่มเติมในไม่ช้า
ส่วนการที่ได้รับแต่งตั้งจาก AIS ให้บริหารร้านในกรุงเทพฯ เดือน ธ.ค.59 จะเริ่ม 1 ร้าน และอีก 2 แห่งปีหน้า โดยได้รับผลตอบแทนเป็นรายได้ค่าธรรมเนียมการบริหารร้าน ส่วนธุรกิจการพิมพ์ เริ่มที่แรกคือ CTW เมื่อ ก.ค.59 โดยธ.ค.59 จะเพิ่มอีก 1 ร้าน และอีก 3 ร้านในไตรมาส1/60
คงคำแนะนำ ซื้อ ด้วยราคาพื้นฐาน 5.30 บาท ซึ่งประเมินด้วย P/E ปี 60 ที่ 20 เท่า หรือเทียบเท่า PEG ที่ 0.5 เท่า ราคาปิดมีส่วนเพิ่มได้อีก 10%